તોરલના નામાચરણ સાથે આજે મળતી તમામ ભજન રચનાઓ તોરલનું સર્જન હશે એવું સ્પષ્ટ કહી શકાતું નથી, કારણ કે આ વાણી કંઠાપકંઠ રીતે ભજનમંડળીઓમાં ગવાતી જળવાતી આવી છે. તેના પાઠ નિશ્ચિત નથી, એક પાઠાંતરો-રૂપાંતરો મળે છે, છતાં મહાપંથી વિચારધારા મુજબનાં ચાર જુગના ચાર પાટ, એના ભક્તો, જ્યોત પાટની ગુપ્ત ઉપાસના, વૈરાગ્ય અને સાધનાનો ઉપદેશ, ગુરુની અનિવાર્યતા અને સદ્દગુરુ પ્રત્યે સંપૂર્ણ શરણાગતિ તથા સમર્પણ જેવાં તત્વો તોરલને નામે મળતી ભજન રચનાઓમાંથી પ્રાપ્ત થાય છે. ‘હે વીરા ! નર સચિયારા તમે સાચું વોરો રે…’, ‘જેસલ કરી લે વિચાર માથે જમ કેરો મારે…’, ‘તોળી કયે પરીક્ષા કરો ને નર પૂરા…’, ‘એ જી તમે વિસવાસી નર ને કાં રે વેડો માણાં રાજ રે…’ જેવાં અનેક ભજનો લોકકંઠે સચવાયાં છે.